Tömegpánik tört ki egy caracasi éjszakai klubban, tizenheten meghaltak
Kint van a katasztrófavédelem is. Folyamatosan hallgatják ki az embereket.
Tizenhét ember halt meg szombat hajnalban a venezuelai főváros egy éjszakai klubjában, ahol újabb sajtójelentések szerint tömegpánik tört ki, miután valaki működésbe hozott egy könnygázpalackot.

A halálos áldozatok közül nyolcan 18 év alattiak voltak – közölte Nestor Reverol venezuelai belügyminiszter. Reverol elmondta: több mint ötszáz ember tartózkodott a Caracas El Paraíso negyedében lévő Los Cotorros nevű éjszakai klubban, ahol végzős diákok bulija zajlott, amikor egy fiatalok közötti verekedés közben valaki működésbe hozott egy a könnygázpalackot. A füst hatására pánik tört ki, a fiatalok egymást félrelökve, letaposva menekültek a klubból.

Az áldozatok vélhetően a kialakult tülekedésben vesztették életüket. Korábbi jelentések még arról szóltak, hogy a könnygáz követelt emberéleteket. A tragédiában további öt ember szenvedett sérüléseket. A belügyminiszter hozzátette: az esettel kapcsolatban hét embert őrizetbe vettek, köztük a hely tulajdonosát és a könnygázpalackot működésbe hozó személyt. Reverol közölte: a tulaj olyan fegyverek bevitelét engedte meg, amelyek veszélyeztették a klub biztonságát.

A klubbot a hatóságok bezárták, az ügyben nyomozást indítottak.
caracas